Д О К Л А Д

 за дейността на НЧ“Калина – 1965“ за 2019 г.

 Народно Читалище „Калина – 1965“ е регистрирано в Окръжен съд гр.Добрич на 14.04.1998 г.До момента неколкократно са извършвани пререгистрации във фирмено отделение гр.Добрич и службата по вписванията.Последното удостоверение,издадено от Министерството на Културата е от 12.12.2019 г.

 Членовете на читалището са 53,мнозинството от които са пенсионери.Етническият състав е българи.Няколко семейства англичани и германци също живеят тук.Читалището се помещава в една сграда с кметството.Няма библиотека и читалня.Развива се основно информационна и културно-масова дейност.

 Финансирането се осъществява чрез общинска и държавна субсидия,както и от наем на петдесет декара земеделска земя,за обработката на която има сключен договор с местен арендатор.

 Дейността на читалището е регламентирана със Закона за Народните Читалища.Работата на ръководството през изтеклия период е била насочена към утвърждаването на читалището като общодостъпен културен център.Стараем се да откликваме на нуждите на местното население,спазвайки нормативните документи,областни и общински стратегии и планове за развитие.

 Приоритетите ни са насочени към:

 -Развитие и обогатяване на културния живот и социалната дейност в с.Калина.

 -Запазване на националните и местни традиции и обичаите на добруджанския регион.

 -Осигуряване на достъп до информация за местното население с цел приобщаването му към постиженията на науката,изкуството и културата.

 -Възпитаване и утвърждаване на национално самосъзнание.

 За превръщането на читалището в атрактивно място за комуникация,знание и култура,бяха извършени следните дейности:

 1.Раздел библиотечна дейност:

 Въпреки,че нямаме регистрирана библиотека читалището разполага с достатъчно книги,които сме получили основно чрез дарения на наши съселяни.В същото време се закупува литература,която отговаря на предпочитанията на членовете.Ежегодно се прави абонамент за вестниците „Хоби Фермер“,“Трета възраст“,“Седмичен глас“ и списание „Журнал за жената“.Поддържа се абонамент за телевизия „Булсатком“ и интернет.

 2.Раздел художествена самодейност:

 На 21.01.2019 г. във връзка с деня на родилната помощ бе организирано празненство в ресторант „Свети Георги“ в гр.Каварна.Мероприятието се проведе съвместно с членове на читалище „Ал.Гичев“ с.Василево.Припомниха се времената,когато в селата са се раждали повече деца и ролята на бабата е била наистина много важна.

 През месец февруари бе проведено отчетно събрание на ловно-рибарската дружинка с.Калина и с.Великово.След приключване на събранието по традиция в салона на читалището се проведе ловна вечеринка.Членовете на дружинката,голяма част от които са и членове на читалището се повеселиха и си разказаха интересни ловни истории.

 По повод Осми март жените от селото получиха красиво цвете и бяха поздравени от ръководството но читалището.Беше организирано празненство в ресторант „Чаира“,където участниците в мероприятието се повеселиха,потанцуваха и си прекараха добре.

 Може би най запомнящото се мероприятие през годината бе проведената на 15.06.2019 г. Земляческа среща.

 Читалището предварително се включи в почистването и подготовката на района.Сглобихме пейки.За наш късмет времето беше подходящо.Освен музиката и песните на формация „Чар“ настроението на присъстващите бе повдигнато и участието на младежите от танцовия ансамбъл „Добруджа“ с художествен ръководител Стоян Господинов.

 В продължение на няколко часа се виха кръшни хора и се пяха любими народни песни.Много бивши жители и роднини на хората от селото можаха да се срещната и да си припомнят миналите времена.

 Таблото със стари снимки от живота на селото предизвикаха голям интерес у присъстващите.

 През изтеклата година бе взето решение за монтиране на видеонаблюдение в централната част на селото.По този повод бе ангажирана фирма от гр.Добрич,която изпълни поръчката и поставиха видеокамери около сградата на читалището.

 В с.Калина има закупени повече от десет къщи от граждани на Великобритания и Германия.По-голямата част от собствениците не живеят постоянно в България,но някои от тях прекарват известно време през лятото в с.Калина.Една от целите на читалището е запознаване на новите собственици с културата,бита и историята на райна.Неколкократно се проведоха излети в гората.Посетихме Регионалния Исторически Музей в гр.Добрич и заключителния концерт на фестивала „Виа Понтика“ в гр.Балчик през месец август.

 През годината читалището продължи да поддържа част от територията в централната част на селото.Неколкократно теренът бе окосяван и почистван от изхвърлените отпадъци.

 Продължи традицията да се провеждат рожденни и именни дни.Жените от селото периодично се събират на чаша чай и споделят преживяванията си през изтеклата седмица.

 През месец август читалищни членове присъстваха на фолклорен концерт,организиран от община Генерал Тошево.

 Във връзка с годишнината на писателя Йордан Йовков бе организирано посещение на театралната постановка „Боряна“в театъра на град Добрич.Присъстващите бяха силно впечатлени от пиесата и майсторството на актьорския състав.

 През месец ноември бе организирана екскурзия до гр.Варна,където посетихме музея „Владислав Варненчик“.Изслушахме беседата на уредника на музея и научихме много интересни неща,относно събитията,случили се в района през 1444 г.Същият ден посетихме етнографския комплекс“Ваяците“ в с.Баново.На връщане участниците в екскурзията се полюбуваха на красивия черноморски бряг.

 По традиция през декември във връзка с празника „Никулден“ бе организирано пътуване до гр.Каварна.Участвахме в организираното празненство в ресторант „Свети Георги“.Насладихме се на рибните ястия и хубавата музика.

 Част от мероприятията през годината бяха проведени съвместно с членовете на читалището в с.Василево.По покана на ръководството на НЧ „Ал.Гичев“ присъствахме на коледен концерт на фолклорна формация „Балик“ от гр.Балкик.Мероприятието се проведе в читалищния салон на с.Василево.

 Информация за случващото се в читалището и селото често се помества във фейсбук,благодарение на Иван Георгиев,който поддържа интернет страницата на с.Калина в социалната мрежа.

 С цел проучване на добри практики от водещи културни организации и възможността за тяхното прилагане се поддържат връзки със секретари на читалища от региона.Не се пропускат оперативки,обучения и срещи,организирани на общинско и областно ниво.

 12.02.2020 г. Изготвил:

 с.Калина /Д.Драгнев/